Ди школхэр нэхъыфIхэм халъытэ
Илъэс зыбжанэ хъуауэ ди къэралым щокIуэкI курыт еджапIэхэм къыщызэрагъэпэща школ сайтхэм я зэхьэзэхуэ. Иужьрей апхуэдэ зэпеуэм пашэ щыхъуахэм яхэхуащ ди щIыналъэм и апхуэдэ Интернет хэщIапIэхэр.
«Школ сайтхэм я урысейпсо рейтинг-2018»-м наIуэ зэрыщыхъуамкIэ, Къэбэрдей-Балъкъэр Республикэм и курыт школ 11-м я Интернет сайтхэр, апхуэдэуи школ Iуэхухэм шэщIауэ щытепсэлъыхь нэгъуэщI ди сайти 5-м зэпеуэм балл бжыгъэ куэд къыщахьащ икIи текIуахэм халъытащ. Апхуэдэ унафэ къащтащ зэпеуэм и къызэгъэпэщакIуэхэм. Абыхэм яхэтщ Урысейм и университетыщIэр, «Просвещение» тхылъ тедзапIэр. Абыхэм методикэ дэIэпыкъуныгъэ къаритащ «ЭкономикэмкIэ школ нэхъыщхьэ» Лъэпкъ къэхутакIуэ университетым. Зэпеуэр дэзыIыгъхэм ящыщщ REGNUM хъыбарегъащIэ IэнатIэмрэ егъэджакIуэхэм папщIэ къыдэкI «Учительская газета»-мрэ.
Урысей Федерацэм хыхьэ щIыналъэ 85-м щылажьэ курыт школхэр хэтащ рейтингым. Псори зэхэту къапщтэмэ, зэпеуэм зэрыхэтынумкIэ лъэIу тхылъ ятат IуэхущIапIэ 6501-м. Абыхэм ящыщу къэпщытэныгъэхэм нэсар тхылъ 2559-щ. Ахэр къэралым и субъект 72-м щылажьэ школхэм я сайтхэм я шыфэлIыфэр къэзыгъэлъагъуэхэт.
Егъэджэныгъэ-гъэсэныгъэ Iуэхугъуэхэм епха сайт нэхъыфIхэр къыщыхахым, ахэр гуп-гупурэ ягуэшащ. Езанэ гупым хагъэхьащ курыт школхэм щылажьэ сайтхэр. Апхуэдэхэм я бжыгъэр 1066-рэ хъурт. ЕтIуанэ гупым хэхуащ сабий гъэсапIэхэм къыщызэрагъэпэща сайтхэр. Ахэр 965-рэ хъурт. Ещанэ гупым хэту зэхьэзэхуащ ныбжьыщIэхэм щIэныгъэ гуэдзэн щрагъэгъуэт IуэхущIапIи 130-рэ. ЕплIанэ гупым щызэпеуащ школ Iуэхур къыщаIэт класс сайтхэмрэ егъэджакIуэ щхьэхуэхэм езыхэм къызэрагъэпэщахэмрэ. Апхуэдэхэр 398-рэ хъурт.
Езанэ гупым хэтхэм ящыщу балли 100 е нэхъыбэж зыхуагъэувахэм яхэхуащ Къэбэрдей-Балъкъэрым щылажьэ курыт еджапIэ зыбжанэ. Апхуэдэхэщ Налшык дэт курыт школхэу №№5-р, 7-р, 9-р, 26-р, гимназие №4-р, Лэскэн щIыналъэм хыхьэхэу Арщыдан къуажэм дэт курыт школ №3-мрэ Лэскэн ЕтIуанэ къуажэм и курыт школымрэ, Налшык къалэ округым хиубыдэ Хьэсэней жылэм дэт курыт школ №16-р, Iуащхьэмахуэ щIыналъэм хыхьэ Гундэлэн къуажэм дэт курыт школ №1-р, Аруан щIыналъэм и къалащхьэ Нарткъалэ дэт курыт школ №6-р. Балл 98-рэ зэпеуэм къыщихьащ Лэскэн щIыналъэм хыхьэ Уэзрэдж жылэм дэт курыт школым.
Зэпеуэм и еплIанэ гупым щагъэув балл нэхъ лъагэ дыдэхэр къахьащ абы хэта ди сайт зыбжанэм: «Уроки. Творчество. Мастерство» (Налшык къалэм дэт курыт школ №23), «Пирамидка знаний» (Аруан щIыналъэм и къалащхьэ Нарткъалэ дэт курыт школ №6), а школым математикэр щезыгъэдж Бахъуэ Альфуся, Лэскэн щIыналъэм хыхьэ Уэзрэдж къуажэм дэт курыт школым информатикэр щезыгъэдж Кабалоевэ Еленэ, Iуащхьэмахуэ щIыналъэм хыхьэ Гундэлэн къуажэм дэт курыт школ №1-м химиемрэ биологиемрэ щезыгъэдж Чочаевэ ФатIимэт сымэ я сайтхэм.
Къэралпсо зэпеуэм пашэ щыхъуа курыт школхэми егъэджакIуэхэми ди гуапэу дохъуэхъу ехъулIэныгъэщIэхэр зыIэрагъэхьэу гъэ еджэгъуэр ирахьэкIыну, лъагапIэщIэхэм нэсыну.
ЖЫЛАСЭ Маритэ.
